Karl M. Johannesen

Karl Marthello Johannesen (født 3. mai 1883  i Bergen, død 7. desember 1956) var en norsk fagforeningsmann og politiker, hjemmehørende i  Arbeiderpartiet, senere i Norges Kommunistiske Parti. Fra 1925 til 1927 var han stortingsmann for NKP.

Liv og virke
 Bakgrunn 
Etter folkeskolen jobbet Johannesen i ti år som sjømann, fra 1897 til 1907. Da han gikk i land begynte han som losse- og lastearbeider på brygga i Bergen.

Fagforeningsmann, politiker
Fra 1907 var han fagorganisert som bryggearbeider, og ble snart tillitsmann, kjent som «Karl M.», for det var flere med etternavn Johannesen på havna. Fra 1916 til 1925 var han formann for Fæstningskaiens Arbeiderforening.

Da han begynte å jobbe på brygga var det seks ulike bryggearbeiderforeninger i byen, og Johannesen var sentral i arbeidet med å samle foreningene. Han satt i komiteen som la fram forslaget om å etablere Bergens Losse- og Lastearbeiderforening, og da samlingen var gjennomført ble Johannesen fra nyttår 1925 fastlønnet forretningsfører i foreningen.«Trekk av fagorganisasjonens historie. Litt om foregangsmennene», side 162, Fri Fagbevegelse nr. 5 1959 I 1929 ble Johannesen valgt inn i Norsk Transportarbeiderforbunds hovedstyre.

Han ble medlem av DNA i 1908. Ved den store partisprengningen i 1923 fulgte partiet i Bergen og Johannesen fløyen som støttet Kominterns linje, og ble en del av det nye Norges Kommunistiske Parti.«Johannessen,Karl M.», Arbeidernes Leksikon, bind IV, Oslo 1934 Fra 1925 til 1927 satt han som NKP-representant på Stortinget, fra valgkrets Bergen.

Johannesen ble valgt inn i Bergen bystyre i 1916, og gjenvalgt ved de tre neste valgene. Før krigen satt han sammenhengende i bystyret fra 1916 til 1928.

 Andre verdenskrig 
Da krigen kom til Norge var den kommende NKP-lederen Peder Furubotn sentral i partiet i Bergen-området. I september 1940 lå Furubotn i dekning hos Johannesen i Bergen.Side 187. Torgrim Titlestad: Peder Furubotn. I kamp, i krig, Gyldendal 1977

I 1941 var Johannesen en av fagforeningslederne som satt i den illegale ledelsen for fagbevegelsen i Bergen, sammen med blant andre Alf Pettersen.Side 177. Frode Færøy: Den kommunistiske motstandsbevegelsen i Bergensdistriktet, 1940 - 45. Hovedoppgave i historie, Universitetet i Oslo 1991

Johannesen ble arrestert 19. september 1942 og satt på Ulven fram til 22. november samme året. Han ble arrestert igjen 9. september 1944. Nå satt han i Espeland fangeleir og deretter fra 26. oktober på Grini som «fange 15326» til frigjøringen.Side 358. Kristian Ottosen: Nordmenn i fangenskap 1940-1945, Universitetsforlaget, 2. utg. Oslo 2004

Etter krigen ble han nok en gang valgt inn i bystyret i Bergen, der han satt en periode fra 1945 til 1947.

 Referanser 

 Eksterne lenker 


Kategori:Stortingsrepresentanter fra NKP
Kategori:Stortingsrepresentanter 1925–1927
Kategori:Lokalpolitikere fra Ap
Kategori:Lokalpolitikere fra NKP
Kategori:Norske fagforeningspersoner
Kategori:Norske motstandsfolk under andre verdenskrig
Kategori:Personer fra Bergen kommune